6. ΑΠΟΦΑΣΗ ΥΠΟΥΡΓΟΥ ΕΘΝΙΚΗΣ ΑΜΥΝΗΣ Αριθ. Φ.337/168231 της 16 Μαΐου /29  Ιουν. 1990 (ΦΕΚ Β΄ 387) Εισαγωγή Γυναικών στη ΣΣΑΣ και Ανδρών στη ΣΑΝ. 1.Έχοντες υπόψη: α.Τις διατάξεις του Ν.Δ. 562/70 «Περί Στρατιωτικής Σχολής Αξιωματικών Σωμάτων». β.Τις ισχύουσες διατάξεις για την ισότητα των φύλων. γ.Πρόταση του Συμβουλίου Αρχηγών Γενικών Επιτελείων, αποφασίζουμε: 2.Την εισαγωγή γυναικών σε ποσοστό μέχρι 10% επιπλέον του αριθμού εισακτέων στη Στρατιωτική Σχολή Αξιωματικών Σωμάτων (ΣΣΑΣ) και σε όλα τα τμήματα αυτής. Οι απόφοιτες του Ιατρικού τμήματος κατατάσσονται μόνο στο Στρατό Ξηράς και στην Πολεμική Αεροπορία. 3.Στη Σχολή Αξιωματικών Νοσηλευτικής (ΣΑΝ) επιτρέπεται η εισαγωγή ανδρών σε ποσοστό μέχρι 10% επιπλέον του αριθμού εισακτέων. 4.Κατά τον υπολογισμό των ποσοστών των παρ. 2 και 3 της παρούσας τα κλασματικά υπόλοιπα από 0,5 και άνω στρογγυλοποιούνται προς τα άνω στην επόμενη μονάδα, άλλως στρογγυλοποιούνται προς τα κάτω στην προηγούμενη μονάδα. 5.Η επιλογή των επιτυχόντων με βάση την παρούσα στις ΣΣΑΣ και ΣΑΝ θα γίνεται από το ΥΕΘΑ με βάση τον πίνακα βαθμολογιών των Πανελληνίων Εξετάσεων, που εκπονεί το ΥΠΕΠΘ και μέχρι να ρυθμισθεί η υπόψη επιλογή, ώστε να γίνεται από το ΥΠΕΠΘ όπως και για τους άλλους επιτυχόντες. 6.Κατά τα λοιπά εφαρμόζονται οι ισχύουσες διατάξεις για τις Σχολές ΣΣΑΣ, ΣΑΝ. 7.Η ισχύς της αποφάσεως αυτής αρχίζει από της δημοσιεύσεώς της, στην Εφημερίδα της Κυβερνήσεως. Κυρώθηκε και έχει ισχύν νόμου από το εδάφ θ της παρ. 18 άρθρ. 15 Νόμ. 1911/1990 (ΦΕΚ Α΄ 166), ανωτ. σελ. 1338,561. 